
Pl-x 219/2008

                          RAPORT COMUN

asupra Propunerii legislative privind stimularea întoarcerii în judeţele Harghita, Covasna şi Mureş a familiilor de români alungate de către şovinii de etnie maghiară după 21 decembrie 1989, precum şi a sprijinirii familiilor tinere de români care doresc sa-şi stabilească domiciliul în aceste judeţe



În conformitate cu prevederile art. 95 din Regulamentul Camerei Deputaţilor republicat, Comisia pentru  drepturile  omului, culte  şi  problemele  minorităţilor  naţionale şi Comisia juridică, de disciplină şi imunităţi  au fost sesizate spre dezbatere, în fond, cu Propunerea legislativă privind stimularea întoarcerii în judeţele Harghita, Covasna şi Mureş a familiilor de români alungate de către şovinii de etnie maghiară după 21 decembrie 1989, precum şi a sprijinirii familiilor tinere de români care doresc sa-şi stabilească domiciliul în aceste judeţe, trimisă cu adresa nr. Pl - x 219 din  16 aprilie 2008, înregistrată sub nr.25/212 din 17 aprilie 2008 şi, respectiv, sub nr. 31/346 din 16 aprilie 2008.
Senatul, în calitate de primă Cameră sesizată, a respins propunerea legislativă în şedinţa sa din 09 aprilie 2008.
Camera Deputaţilor este Cameră decizională, potrivit prevederilor art. 92 alin. (9) pct. 2 din Regulamentul Camerei Deputaţilor, republicat, cu modificările ulterioare, cu referire la prevederile art. 75 din Constituţia României, republicată.

        Consiliul Legislativ a avizat favorabil propunerea legislativă, conform avizului cu nr. 1538/ 08.11.2007.
Guvernul României, prin punctul de vedere transmis cu adresa nr. 3203/30.11.2007, nu susţine adoptarea acestei iniţiative legislative.

Comisia pentru egalitatea de şanse pentru femei şi bărbaţi a avizat negativ propunerea legislativă, cu avizul nr.  37/313/ 11.07.2008
                   Propunerea legislativă supusă dezbaterii are ca obiect de reglementare dispunerea unor măsuri privind stimularea întoarcerii în judeţele Harghita, Covasna şi Mureş a familiilor de români  care le-au părasit înainte de decembrie 1989, precum şi a sprijinirii familiilor tinere de români care doresc să-şi stabilească domiciliul în aceste judeţe. Măsurile menţionate în  propunere au implicaţii directe asupra bugetului de stat, iniţiatorii neprecizând sursele bugetare respective.
       În conformitate cu prevederile art.61 şi 63 din Regulamentul Camerei Deputaţilor, republicat, membrii   Comisiei pentru drepturile  omului, culte şi problemele minorităţilor naţionale au examinat propunerea legislativă  mai sus menţionată, în şedinţa din 23 septembrie 2008.

       La lucrări a participat, în conformitate cu prevederile art. 55 din Regulamentul Camerei Deputaţilor, din partea iniţiatorilor, domnul deputat Ioan Aurel Rus (PRM).

La dezbaterea propunerii legislative au fost prezenţi 14 deputaţi, din totalul de 16 membri ai Comisiei.

În conformitate cu prevederile art.61 şi 63 din Regulamentul Camerei Deputaţilor, republicat, membrii   Comisiei juridice, de disciplină şi imunităţi au examinat propunerea legislativă, în şedinţa din 30 septembrie 2008. 

La dezbateri au fost prezenţi 22 deputaţi, din totalul de 29 membri ai Comisiei.

       În urma examinării propunerii legislative şi a punctelor de vedere exprimate, membrii Comisiei pentru drepturile  omului, culte şi problemele minorităţilor naţionale au hotărât, cu majoritate de voturi (1 vot împotrivă), iar membrii Comisiei juridice, de disciplină şi imunităţi au decis, cu unanimitate de voturi, să propună Plenului Camerei Deputaţilor respingerea Propunerii legislative privind stimularea întoarcerii în judeţele Harghita, Covasna şi Mureş a familiilor de români alungate de către şovinii de etnie maghiară după 21 decembrie 1989, precum şi a sprijinirii familiilor tinere de români care doresc sa-şi stabilească domiciliul în aceste judeţe, considerând că prevederile  din cuprinsul prezentei iniţiative  încalcă unele drepturi fundamentale prevăzute în articolele 6, 16, 32  din Constituţia României, republicată, precum şi a unor declaraţii şi acorduri internaţionale la care România este parte, legate de apărarea drepturilor omului şi a principiului egalităţii de şanse şi a nediscriminării (de ex. Declaraţia Universală a Drepturilor Omului din 1948, respectiv Convenţia-cadru pentru protecţia minorităţilor naţionale, adoptată la Strasbourg la 1 februarie 1995 şi ratificată de România prin Legea nr.33/1995).  
În raport cu obiectul şi conţinutul său, propunerea legislativă face parte din categoria legilor ordinare.
 PREŞEDINTE,                                                                                 PREŞEDINTE,
Sergiu ANDON                                                                                   Nicolae PĂUN     

                            SECRETAR                                                                                        SECRETAR

                          George BĂEŞU                                                                                 Ştefan BUCIUTA

